ออมสิน สร้างงาน สร้างอาชีพ จับมือกว่า 50 แฟรนไชส์ ให้ความรู้ประกอบอาชีพ ช่วยเหลือคนตกงาน
นายวิทัย รัตนากร ผู้อำนวยการธนาคารออมสิน เปิดเผยความคืบหน้าโครงการออมสิน สร้างงาน สร้างอาชีพ ช่วง 3 เดือนที่ผ่านมา ได้อนุมัติสินเชื่อหรือให้เงินทุนไปแล้วกว่า 1,447 ล้านบาท รวมประมาณ 30,000 ราย ประกอบด้วยผู้ประกอบการรายย่อย ธุรกิจขนาดเล็ก ร้านค้าปลีกค้าส่ง โชห่วย ผู้ขับรถแท็กซี่/รถตู้สาธารณะ ค้าขายสินค้าออนไลน์ รวมถึงร้านค้าธุรกิจแฟรนไชส์ ขณะที่มีการให้ทักษะ หรือฝึกอบรมอาชีพแล้วกว่า 15,000 ราย จากเป้าหมายมีผู้อบรมตลอดปี 2565 รวม 50,000 ราย ล่าสุด ร่วมกับเจ้าของธุรกิจ 57 แฟรนไชส์ ในการให้ความรู้ให้ทักษะสำหรับการประกอบอาชีพ โดยผู้สนใจสามารถติดตามชม หรือเลือกซื้อธุรกิจแฟรนไชส์ ได้ที่เว็บไซต์ธนาคารออมสิน www.gsb.or.th ซึ่งมีทั้งธุรกิจอาหาร เครื่องดื่ม ธุรกิจบริการและสถาบันกวดวิชา มีราคาแฟรนไชส์ตั้งแต่ 3,000 บาทขึ้นไป สำหรับผู้ที่ผ่านคุณสมบัติ สามารถนำใบผ่านสิทธิจากเจ้าของเฟรนไชส์ไปยื่นกู้สินเชื่อสร้างงานสร้างอาชีพ เพื่อเป็นทุนตั้งต้นธุรกิจ สร้างอาชีพต่อไปได้ สินเชื่อสร้างงานสร้างอาชีพ ให้กู้สำหรับผู้เริ่มประกอบอาชีพ/ผู้ประกอบการรายย่อย/ผู้ขับขี่รถสาธารณะ ที่ผ่านการฝึกอบรมจากหน่วยงานที่มีความน่าเชื่อถือ หรือมีประสบการณ์ในการประกอบอาชีพดังกล่าวมาแล้ว วงเงินให้กู้ตั้งแต่ 50,000-300,000 บาท อัตราดอกเบี้ยร้อยละ 3.99 ต่อปี ตลอดอายุสัญญา ระยะเวลาชำระคืนไม่เกิน 5 ปี ปลอดชำระ 6 งวดแรก สามารถลงทะเบียนได้ที่เว็บไซต์ธนาคารออมสิน หรือติดต่อที่สาขาธนาคารทั่วประเทศ ตั้งแต่วันนี้ถึงวันที่ 30 กันยายน 2565 หรือจนกว่าจะครบจำนวนวงเงินโครงการ